Φρειδερίκος Α΄ της Βυρτεμβέργης

Να μη συγχέεται με τον Φρειδερίκο Α΄ δούκα της Βυρτεμβέργης.

Ο Φρειδερίκος Α΄ (γερμ. Friedrich I, 6 Νοεμβρίου 1754 - 30 Οκτωβρίου 1816) του Οίκου της Βυρτεμβέργης ήταν δούκας (1797-1803), μετά εκλέκτορας (1803-05) και έπειτα βασιλιάς (1805-16), της Βυρτεμβέργης.

Βιογραφία
Ο Φρειδερίκος Γουλιέλμος Κάρολος γεννήθηκε στο Τρέπτοβ επί του Ρήγα (νυν Τσεμπιάτουφ της Πολωνίας). Ήταν ο πρωτότοκος γιος του Φρειδερίκου Β΄ Ευγένιου της Βυρτεμβέργης και της Φρειδερίκης των Χοεντσόλλερν, κόρης του Φρειδερίκου Γουλιέλμου του Βρανδεμβούργου-Σβετ.  

Ο πατέρας του ήταν τριτότοκος, με μεγαλύτερα αδέλφια τον Κάρολο Ευγένιο και το Λουδοβίκο Ευγένιο. Επειδή ήταν και οι δύο άτεκνοι, ο Φρειδερίκος Β΄ Ευγένιος θα τους διαδεχόταν, αλλά έπειτα από πολλά έτη· έτσι, αποφάσισε να εισέλθει στον στρατό του Φρειδερίκου Β΄ της Πρωσίας μαζί με το γιο του, Φρειδερίκο. Ο Πρώσος βασιλιάς περιέλαβε την οικογένεια του Φρειδερίκου Β΄ Ευγένιου στο δίκτυο συμμαχιών μέσω γάμων που είχε. Έτσι, η Σοφία Δωροθέα (αδελφή του Φρειδερίκου Α΄) παντρεύτηκε τον Παύλο της Ρωσίας, κάτι που επηρέασε τον Φρειδερίκο Α΄ στο Συνέδριο της Βιέννης το 1814. 

 Στο στρατό της Πρωσίας 
Ήταν μεγαλόσωμος: 2,11 μ. ύψος και 200 κιλά βάρος. Εισήλθε στον πρωσικό στρατό ως συνταγματάρχης (Oberst) το 1774 στο Σύνταγμα Θωρακοφόρων Λέλχεφελ και ως διοικητής του πολέμησε στον Πόλεμο της Βαυαρικής Διαδοχής. Το 1780 ανέλαβε το 2ο Σύνταγμα Δραγόνων. Νυμφεύτηκε την Αυγούστα του Μπράουνσβαϊγκ-Βόλφενμπυττελ, ανιψιά του Γεωργίου Γ΄ του Ηνωμένου Βασιλείου και αδελφή της συζύγου του Γεωργίου Δ΄ του Ηνωμένου Βασιλείου, Καρολίνας, αλλά ο γάμος δεν ήταν ευτυχής: ήδη κατά την πρώτη κύησή της η Αυγούστα ήθελε να χωρίσει, αλλά την απέτρεψε ο πατέρας της. Αν και έκανε τέσσερα τέκνα, ο Φρειδερίκος Α΄ ήταν αμφίφυλος και περιτριγυριζόταν από μία ομάδα νεαρών ευγενών. Είχε καλή σχέση με τον Φρειδερίκο Β΄ και συμμετείχε τακτικά στο υπουργικό συμβούλιο. Όταν, όμως, η αδελφή του, Ελισάβετ, παντρεύτηκε το Φραγκίσκο Β΄ της Αγίας Ρωμαϊκής Αυτοκρατορίας, ο Φρειδερίκος Β΄ φοβήθηκε ότι οι δύο αδελφές θα συνδέσουν τη Ρωσία με την Αυστρία και θα απομονώσουν την Πρωσία. Θεώρησε τον Φρειδερίκο Α΄ υπεύθυνο για το συνοικέσιο και τον απομάκρυνε.

Στο στρατό της Ρωσίας
Το 1781 παραιτήθηκε από υποστράτηγος της Αυστρίας και ακολούθησε την αδελφή του, Σοφία Δωροθέα, με τον Παύλο, που επέστρεφαν από μία μεγάλη περιοδεία στην Ευρώπη. Η μητέρα του Παύλου, Αικατερίνη Β΄ της Ρωσίας, του εμπιστεύθηκε τη διοίκηση της Ανατολικής Φινλανδίας με έδρα το Βιιπούρι (νυν Βίμποργκ). Το 1783 διοίκησε 15-20 χιλιάδες στρατιώτες στον Ρωσοτουρκικό Πόλεμο. Η κακή σχέση με τη σύζυγό του έφτασε στο σημείο να γίνει βίαιος και η Αυγούστα ζήτησε την προστασία της Αικατερίνης Β΄, η οποία του ζήτησε να φύγει από τη Ρωσία. Η Σοφία Δωροθέα (πλέον Μαρία Φιόντοροβνα) διαμαρτυρήθηκε υπέρ του αδελφού της και η Αικατερίνη Β΄ ήρθε σε ρήξη με τον γιο της, Παύλο. Η Αυγούστα μετά από τον τοκετό ενός νόθου τέκνου της απεβίωσε το 1788. Ο Φρειδερίκος Α΄ πώλησε την ιδιοκτησία του Βίμποργκ ("Μονρεπό").

Το 1789 ταξίδεψε στο Παρίσι, όπου μόλις είχε αρχίσει η Γαλλική Επανάσταση. Το 1793 απεβίωσε ο θείος του, Κάρολος Ευγένιος, και τον διαδέχθηκε ο θείος του, Λουδοβίκος Ευγένιος· αυτόν διαδέχθηκε το 1795 ο πατέρας του, Φρειδερίκος Β΄ Ευγένιος. Ο Φρειδερίκος Α΄, που είχε νυμφευτεί την ανιψιά του Γεωργίου Γ΄, τώρα νυμφεύτηκε την πρωτότοκη κόρη του, Καρλόττα.

Οικογένεια
Νυμφεύτηκε πρώτα το 1780 την Αυγούστα των Γουέλφων, κόρη του Καρόλου Γουλιέλμου Φερδινάνδου του Μπράουνσβαϊγκ-Βόλφενμπυττελ, και είχε τέσσερα τέκνα:
 Γουλιέλμος Α΄ (1781 - 1864), Βασιλιάς της Βυρτεμβέργης.
 Αικατερίνη (1783 - 1835), παντρεύτηκε τον Ιερώνυμο Βοναπάρτη, Βασιλιά της Βεστφαλίας (αδελφό του Ναπολέοντα Βοναπάρτη, Αυτοκράτορα της Γαλλίας).
 Αυγούστα Σοφία Δωροθέα Μαρία (1783 - 1784).
 Παύλος (1785 - 1852), Πρίγκιπας της Βυρτεμβέργης.

Το 1788 απεβίωσε η Αυγούστα και το 1797 παντρεύτηκε την Καρλόττα των Γουέλφων-Αννοβέρου, κόρη του Γεωργίου Γ΄ του Ηνωμένου Βασιλείου, και είχε ένα τέκνο:
 θνησιγενής κόρη (27 Απριλίου 1798).

Πρόγονοι

Πηγές
 Sauer, Paul. Der schwäbische Zar. Friedrich – Württembergs erster König. Stuttgart 1984.
 Paul, Ina Ulrike. Württemberg 1797–1816/19. Quellen und Studien zur Entstehung des modernen württembergischen Staates (Quellen zu den Reformen in den Rheinbundstaaten, Vol. 7). Munich 2005.
 Andermann, Kurt. "Von Mecklenburg nach Württemberg: 200 Jahre Zeppelin in Aschhausen (Zeppelin family history)". schloss-aschhausen.de.

Εξωτερικοί σύνδεσμοι

Παραπομπές σε πηγές

Κατηγορία:Οίκος της Βυρτεμβέργης